พลิกผันได้ตลอด!โมนิก้าและทีมงาน
*วานนี้เป็นอีกครั้งที่ “โมนิก้า” หัวใจหล่นลงไปอยู่ที่ตาตุ่ม ก่อนจะรู้สึกหายใจได้ทั่วท้อง หลังดัชนีแกว่งตัวออกทะเลในช่วงสายๆ ของการเทรด ก่อนจะทะยานขึ้นอย่างร้อนแรงในช่วงท้ายตลาด มันเป็นสถานการณ์ที่ทำให้นักเล่นวัยละอ่อนงงเป็นไก่ตาแตก เพราะก่อนหน้านี้ไม่กี่ชั่วโมง ดัชนีทำท่าจะทิ้งดิ่งลงไปแดนลบ จู่ๆ เด้งกลับขึ้นมาปิดที่ 1,370.69 จุด บวกไป 7.52 จุด ด้วยมูลค่า 3.79 หมื่นล้านบาท ไม่ธรรมดานะจะบอกให้
7 ต.ค. 2558

*วานนี้เป็นอีกครั้งที่ “โมนิก้า” หัวใจหล่นลงไปอยู่ที่ตาตุ่ม ก่อนจะรู้สึกหายใจได้ทั่วท้อง หลังดัชนีแกว่งตัวออกทะเลในช่วงสายๆ ของการเทรด ก่อนจะทะยานขึ้นอย่างร้อนแรงในช่วงท้ายตลาด มันเป็นสถานการณ์ที่ทำให้นักเล่นวัยละอ่อนงงเป็นไก่ตาแตก เพราะก่อนหน้านี้ไม่กี่ชั่วโมง ดัชนีทำท่าจะทิ้งดิ่งลงไปแดนลบ จู่ๆ เด้งกลับขึ้นมาปิดที่ 1,370.69 จุด บวกไป  7.52 จุด ด้วยมูลค่า 3.79 หมื่นล้านบาท ไม่ธรรมดานะจะบอกให้
*เนื่องจากแรงซื้อที่ย้อนกลับมาในเที่ยวนี้เกิดจากฝรั่งตาน้ำข้าวย้อนกลับเข้ามาเก็บหุ้นไว้ในพอร์ต 1.20 พันล้านบาท ตามติดมาด้วยกองทุนเจ้าเล่ห์เข้ามาเก็บอีก 480 ล้านบาท ก่อนจะปิดรายการด้วยปอบผีฟ้าเข้าซื้ออีก 300 ล้านบาท ขณะที่รายย่อยสาดหุ้นออกมาเกือบ 2 พันล้านบาท มันเป็นเกมที่วัดกันด้วยความไว ไม่ได้อิงกับพื้นฐานสักเท่าไหร่เลยนะจ๊ะ
*สถานการณ์เล่นหุ้นถึงต้องวัดกันวันต่อวัน ไม่สามารถมองอะไรยาวๆ ได้สักอย่าง เพราะเกมวันนี้มีทั้งผู้ล่า และผู้ถูกล่า ซึ่งตัวนักลงทุนจะไปอยู่ตรงห่วงโซ่ไหน ก็ขึ้นอยู่กับผลลัพธ์ที่เกิดขึ้นในวันนี้ เพราะจะเป็นตัวแปรที่บอกให้รู้ว่า วันนี้จับทางนักลงทุนสถาบันได้ไหม? และสามารถเพิ่มทางเลือกให้กับตัวเองได้ดีระดับไหน? หลังข้อมูลสถิติยืนยันว่า หุ้นบวก 3 วันติดต่อกัน เบ็ดเสร็จบวกไปประมาณ 25 จุดเจ้าค่ะ
*สำหรับหุ้นที่เดี๊ยนให้ความสนใจมากเป็นพิเศษในเที่ยวนี้กลายเป็น JAS หลังจากเฝ้าติดตามดูข้อมูลของหุ้นอย่างใกล้ชิดจะเห็นว่า กองทุนกลับมาเล่นทีไร หุ้นเริ่มขยับขึ้นทุกที วานนี้ถึงเห็นหุ้นวิ่งขึ้นมาปิดที่ 5.60 บาท บวกไป 0.10 บาท ด้วยมูลค่า 3.30 พันล้านบาท “โมนิก้า” ถือเป็นจังหวะที่เหมาะต่อการ follow อย่างไม่ต้องสงสัย เพราะกลางเดือนที่แล้วเพิ่งขยับขึ้นไปแตะ 6 บาทมาแล้วนะซี
*ส่วนในรายของ TIPCO อาจเป็นอะไรที่เซอร์ไพรส์มากๆ เพราะในช่วงที่หุ้นกำลังไต่เพดานสูงขึ้นเรื่อยๆ กลุ่มผู้บริหารได้รินหุ้นออกมาขายประมาณ 1.50 ล้านหุ้น คิดเป็นเงินประมาณ 24 ล้านบาท  ซึ่งอาจทำให้หุ้นเสียทรงในระหว่างวันไปนิดหนึ่ง แต่หลังจากนั้นก็มีมือที่มองไม่เห็นเข้ามาดันหุ้นอย่างเมามัน จนหุ้นวิ่งขึ้นมาปิดที่ 19.40 บาท บวกไป 0.50 บาท หรือขึ้นไป 2.65% ด้วยมูลค่า 1.86 พันล้านบาท มันเป็นเรื่องที่นักเล่นต้องเรียนรู้ไว้บ้าง!
*เหมือนกับเหตุการณ์ที่เกิดขึ้นกับ SCC พอทุกอย่างเคลียร์เป็นที่เรียบร้อย อาการแพนิคเกี่ยวกับเรื่องต่างๆ เริ่มลดลงอย่างต่อเนื่อง แรงซื้อก็เลยไหลกลับเข้ามาอีกรอบ จนดันหุ้นวิ่งขึ้นมาปิดที่ 472 บาท บวกไป 6 บาท ซึ่งเป็นการบวกติดต่อกัน 3 วัน และมีแนวโน้มที่จะวิ่งขึ้นไปปิดเหนือ 480 บาทค่อนข้างสูง ต่อจากนั้นจะวิ่งขึ้นไปทดสอบแนวต้าน 500 บาทอีกรอบนั้น..มันขึ้นอยู่กับเงื่อนไขนักลงทุนสถาบันเล่นต่อไหมล้วนๆ นะจ๊ะ
*เม้าท์ถึงหุ้นที่เล่นต่อขึ้นมาทั้งที “โมนิก้า” ขอเลี้ยงเข้าไปหาหุ้นสุดเลิฟที่นานๆ เม้าท์ถึงสักครั้งอย่าง UNIQ บางดีกว่า เพราะคอนเซ็ปต์การเล่นเห็นกันอย่างแจ่มแจ้งแดงแจ๋ว่า นี่เป็นการลงทุนระยะยาว แถมรายชื่อผู้ถือหุ้นใหญ่มีแต่กองทุนยักษ์ใหญ่ยาวเป็นห่างว่าว การที่หุ้นวิ่งขึ้นมาปิดที่ 21.10 บาท บวกไป 0.90 บาท หรือขึ้นไป 4.50% มันเป็นเรื่องของจังหวะเวลาประจวบเหมาะพอดี หุ้นถึงกระชากขึ้นแรงอีกรอบ..งานนี้ถึงบอกได้แค่ว่า พวกมีเงินเย็นได้เปรียบทุกประตูหน้าต่างนะจะบอกให้
*ส่วนพวกที่ชอบทำตัวร้อนแรงจนผิดธรรมเนียม ยังคงโผล่หน้าออกมาให้เห็นเป็นระยะ ล่าสุดก็เป็นในรายของ COM7 หุ้นน้องใหม่ที่เพิ่งเข้าเทรดได้ประมาณ 2 เดือน จู่ๆ เด้งขึ้นมาปิดที่ 3.70 บาท บวกไป 0.36 บาท หรือขึ้นไป 10% ด้วยมูลค่า 450 ล้านบาท “โมนิก้า” ถือเป็นแค่เกมโหนกระแสที่เห็นได้เป็นประจำในยามที่ดัชนีขยับขึ้นแรงๆ ก่อนจะจากไปอย่างไร้ร่องรอย แต่รอบนี้อาจเล่นกันยาวหน่อย หลังปิดที่ราคาสูงสุดของวัน จึงต้องดันกันต่อไปนะคะ
*เหมือนกับในรายของ VNG รอบนี้กลับมาด้วยเรื่องตัวเลขกำไรเพียวๆ หลังจากซบซานมานานหลายปี เมื่อทุกอย่างเปิดช่องให้เล่นกันอย่างเต็มที่ หุ้นถึงวิ่งระเบิดระเบ้อ วานนี้ถึงเห็นหุ้นขึ้นมาปิดที่ 14.90 บาท บวกไป 1.30 บาท หรือ ขึ้นไป 9.50% ด้วยมูลค่า 400 ล้านบาท มันเกิดจากกำไรครึ่งแรกของปี 58 เกือบเท่าทั้งปี 57 บวกกับค่า P/E ที่ 17 เท่า ช่วยหนุนให้ทุกอย่างดีขึ้น หุ้นถึงไปไม่หยุดไงล่ะค่ะ
*ตบท้ายกันที่ความเคลื่อนไหวของ ก.ล.ต. ซึ่งกำลังเป็นเป้าสังคมชาวหุ้นกันบ้างดีกว่า หลังจากมีข่าวเม้าท์ออกมาจากสี่แยกปากเป็ดทอดว่า “พี่ชาลี” ยื่นใบลาออกเป็นที่เรียบร้อยแล้ว และคนที่จะขึ้นมาสืบทอดตำแหน่งน่าจะเป็น “ประกิต” เดี๊ยนจึงขออวยพรให้ทั้งคู่สำเร็จในทางเดินที่ตัวเองได้เลือกไว้ และหวังว่า การขึ้นมาดำรงตำแหน่งรองเลขาธิการคนใหม่จะทำให้ทุกอย่างดีขึ้นกว่าเดิมนะคะ
*โดยเฉพาะประเด็นนอมินีที่กำลังลุยตรวจสอบอย่างหนัก “โมนิก้า” ถือเป็นข้อมูลที่ทุกคนในวงการต่างรู้ดีว่า ชอบกล่าวหากันไปมาเป็นประจำ ซึ่งอาจมีผลทำให้ผลลัพธ์ที่ออกมาอาจคลาดเคลื่อนจากความเป็นจริง เดี๊ยนถึงอยากให้คนในสำนักงานแห่งนี้ดูให้ดีก่อนฟันธงอะไรลงไป เพราะเดี๊ยนไม่อยากได้ยินเสียงนินทาลับหลังเกี่ยวกับสองมาตรฐานอีกแล้ว..เดี๊ยนเตือนก็เพราะว่ารักกันจริง ถึงกล้าเม้าท์มอยนะตัวเอง